A Vajdaság autonóm tartományi alap- és középfokú oktatás és nevelés, valamint a diákjólét területét érintő programtevékenységek és projektek finanszírozására és társfinanszírozására irányuló költségvetési eszközök odaítéléséről szóló tartományi képviselőházi rendelet (VAT Hivatalos Lapja, 14/2015. és 10/2017. szám) 10. szakasza, valamint a tartományi közigazgatásról szóló tartományi képviselőházi rendelet (VAT Hivatalos Lapja, 37/2014., 54/2014. szám - más határozat, 37/2016., 29/2017., 24/2019., 66/2020. és 38/2021. szám) 15. és 16. szakaszának, valamint 24. szakaszának 2. bekezdése alapján a tartományi oktatási, jogalkotási, közigazgatási és nemzeti kisebbségi - nemzeti közösségi titkár

**SZABÁLYZATOT**  
hoz

**A TARTOMÁNYI OKTATÁSI, JOGALKOTÁSI,  
KÖZIGAZGATÁSI ÉS NEMZETI KISEBBSÉGI – NEMZETI  
KÖZÖSSÉGI TITKÁRSÁG KÖLTSÉGVETÉSI ESZKÖZEINEK ODAÍTÉLÉSÉRŐL A VAJDASÁG AUTONÓM TARTOMÁNYI ALAP- ÉS KÖZÉPFOKÚ OKTATÁSI ÉS NEVELÉSI PROGRAMOK ÉS PROJEKTEK 2025. ÉVI FINANSZÍROZÁSÁRA ÉS  
TÁRSFINANSZÍROZÁSÁRA**

**Általános rendelkezések**

**1. szakasz**

Jelen szabályzat szabályozza Vajdaság Autonóm Tartomány (a továbbiakban: Vajdaság AT) területén az alap- és középfokú nevelési-oktatási programok és projektek finanszírozását és társfinanszírozását célzó költségvetési eszközök (a továbbiakban: eszközök) odaítélésének módját, feltételeit, prioritásait és mércéit, éspedig a Vajdaság Autonóm Tartomány költségvetéséről szóló rendeletben a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság (a továbbiakban: Titkárság) külön rovatrendje alatt jóváhagyott appropriációkkal összhangban.

Az ezen Pályázat útján nyújtott pénzügyi támogatás népszerűsíti és védi az oktatási és nevelési rendszer alapjairól szóló törvény (az SZK Hivatalos Közlönye, 88/2017., 27/2018. – más törvények, 10/2019., 6/2020., 129/2021. és 92/2023. szám) 6., 7., 8. és 9. szakaszának rendelkezései alapján meghatározott közérdeket.

A jelen szabályzatban valamennyi nyelvtani hímnemben használt kifejezés felöleli az adott személyre vonatkozó hím- vagy nőnemet.

**Az eszközök keretösszege és odaítélésük módja**

2. szakasz

A tevékenység megvalósításának keretösszege 25.000.000,00 dinár és az alábbiak szerint kell felosztani:

1. **Az általános- és középfokú oktató-nevelő intézmények, valamint az oktatásban dolgozók szakmai fejlődésével foglalkozó regionális központok számára**

a) az általános iskolai oktatási programokra és projektekre – **15.150.000,00 dinár**,

b) a középfokú oktatási programokra és projektekre – **5.237.000,00 dinár**,

1. **Az egyesületek számára**

a) az általános iskolai szintű oktatási programokra és projektekre – **2.850.000,00 dinár**,

b) a középiskolai szintű oktatási programokra és projektekre – **1.763.000,00 dinár.**

A jelen Szabályzat 1. szakaszában foglalt programok és projektek finanszírozása és társfinanszírozása a Titkárság által évente legalább egyszer meghirdetett pályázat (a továbbiakban: pályázat) útján történik, a Titkárság pénzügyi terve szerint.

A pályázat tartalmazza a pályázati kiírás alapját képező dokumentum elnevezését, a pályázat alapján odaítélésre előirányzott eszközök keretösszegét, a pályázók körét, a pályázat rendeltetését, a pályázati kérelmek rangsorolására vonatkozó mércéket, a pályázati kérelmek benyújtásának módját és határidejét, valamint a pályázati kérelmek benyújtására vonatkozó feltételek és mércék teljesítését igazoló egyéb dokumentációt.

A pályázatot közzé kell tenni Vajdaság Autonóm Tartomány Hivatalos Lapjában, a Titkárság hivatalos honlapján, továbbá a pályázatról szóló értesítést és a honlap címét, ahol a pályázat elérhető, közzé kell tenni a Szerb Köztársaság teljes területén terjesztett legalább egy napilapban.

A pályázat, valamint a pályázatról és a pályázatot közzétevő honlapról szóló tájékoztatás Vajdaság AT szerveinek munkájában hivatalos használatban lévő nemzeti kisebbségi – nemzeti közösségi nyelveken is közzétehető.

**Az eszközök odaítélésére jogosultak**

**3. szakasz**

Az eszközökre a Szerb Köztársaság, az autonóm tartomány vagy a helyi önkormányzatok által alapított Vajdaság Autonóm Tartomány területén működő általános és középiskolai intézmények, az oktatásban foglalkoztatottak szakmai továbbképzésével foglalkozó Vajdaság autonóm tartományi székhelyű regionális központok, valamint Vajdaság autonóm tartományi székhelyű egyesületek pályázhatnak, amelyek társulási céljainak egyikeként az oktatás területén folytatott tevékenységet irányozták elő (a továbbiakban: felhasználók).

A pályázaton résztvevő egyesületekre értelemszerűen alkalmazni kell a program ösztönzésére vonatkozó eszközökről, illetve az egyesületek által megvalósított közérdekű programok finanszírozására irányuló eszközök részéről szóló rendelet (az SZK Hivatalos Közlönye, 16/2018. szám) rendelkezéseit.

Az egyesületek számára történő eszközök odaítélése során a közérdek és az egyesületek által megvalósított programok finanszírozása közötti kapcsolat meghatározásának kötelezettségéről szóló útmutató (Vajdaság AT Hivatalos Lapja, 1/2020. szám) rendelkezéseinek megfelelően kell eljárni.

**Pályázati jelentkezés**

**4. szakasz**

A pályázati kérelmet a Titkárság honlapján közzétett egységes űrlapon kell benyújtani, a pályázat közzétételétől számított 30 napnál nem rövidebb határidőn belül.

Egy jogi személy legfeljebb két kérelmet nyújthat be.

A pályázat 2025. február 12-étől 2025. március 14-éig áll nyitva.

**5. szakasz**

A pályázati kérelemhez az egyesületeknek az alábbi dokumentumokat kell mellékelniük:

* a Cégnyilvántartó Ügynökségnél való bejegyzésről szóló határozat fénymásolatát,
* az adószámról szóló igazolás fénymásolatát,
* az egyesület alapszabálya vagy alapító okirata kivonatának (amely tartalmazza, hogy az egyesület céljai a pályázatban előirányzott területen valósulnak meg) az illetékes szerv által hitelesített fénymásolatát,
* A Titkárság hivatalból beszerzi a jelen szakasz 1. és 2. pontjaiban foglalt tényekről szóló adatokat, kivéve, ha a fél határozottan kijelenti, hogy az adatokat saját maga szerzi be.

A Titkárság fenntartja jogát, hogy a pályázótól, szükség szerint, kiegészítő dokumentációt és információkat kérjen. Amennyiben a pályázó a hiánypótlási felhívásnak 8 napon belül nem tesz eleget, a Titkárság a pályázatot hiányosnak véli.

A pályázatra benyújtott dokumentációt a Titkárság nem küldi vissza.

**Pályázati bizottság**

**6. szakasz**

Az oktatási teendők illetékes tartományi titkára (a továbbiakban: Tartományi titkár) bizottságot alakít az általános- és középiskolai oktatási és nevelési programokra és projektekre szánt eszközök odaítélésére meghirdetett pályázat lebonyolítására (a továbbiakban: Bizottság).

A Bizottság tagjai kötelesek nyilatkozatot aláírni arról, hogy a Bizottság munkájából és döntéséből, illetve a pályázat lebonyolításából semmilyen magánérdekük nem származik (Összeférhetetlenségi nyilatkozat).

Összeférhetetlenségről van szó, ha a Bizottság tagja vagy családtagjai (házastársa vagy élettársa, gyermeke vagy szülője) a pályázaton részt vevő kérelmező testület vagy bármely más, a pályázattal kapcsolatban álló jogi személy foglalkoztatottjai vagy tagjai a kérelmezőnek, vagy a kérelmezőkkel kapcsolatban a közérdekkel ellentétes anyagi vagy immateriális érdeke van, éspedig családi kötődés, gazdasági érdek vagy egyéb közös érdek esetén.

A Bizottság tagja a pályázattal kapcsolatos első intézkedés foganatosítása előtt aláírja a nyilatkozatot.

Összeférhetetlenség megállapítása esetén a Bizottság tagja haladéktalanul értesíti a bizottság többi tagját, és kivonja magát a bizottság további munkája alól. Az összeférhetetlenség megoldásáról a Titkárság minden esetben külön dönt, majd az összeférhetetlenség megállapításakor új, helyettes tagot jelöl ki a Bizottságba.

**7. szakasz**

A kérelmek benyújtásának határidejét követően a Bizottság hozzáfog a kérelmek elbírálásához.

A Bizottság határozattal elutasítja a hiányos és szabálytalanul kitöltött kérelmeket, valamint azokat, amelyekben nem töltöttek ki minden kötelező mezőt (a nem kötelező mezők a kérelem űrlapján feltüntetésre kerültek), az aláíratlan vagy nem lepecsételt kérelmeket, illetve a késve benyújtott kérelmeket.

A Bizottság határozattal elutasítja a nem engedélyezett kérelmeket, éspedig:

* az illetéktelen személyek, valamint a pályázatban nem előirányzott kérelmezők által benyújtott kérelmeket,
* azokat a kérelmeket, amelyek nem vonatkoznak a jelen szabályzat 2. szakaszában foglalt pályázati rendeltetésekre,
* a felszerelés beszerzésére, beruházásra, illetve a pályázó állandó költségeire és rendes tevékenységére vonatkozó kérelmeket,
* azon pályázók kérelmét, akik az előző évben odaítélt eszközök felhasználásáról szóló jelentést nem nyújtották be, vagy akiknél a jelentésből megállapítást nyer, hogy az eszközöket nem rendeltetésszerűen használták fel, továbbá elvetésre kerülnek azon pályázók kérelmei is, akik a Titkárság előző pályázatai szerinti kötelezettségeiket nem teljesítették, különösen, ha nem küldték el bizonyítékként a megvalósított tevékenységekről készült fényképeket és videókat,
* azon kérelmezők kérelmeit, akik az előző évben megvalósított programokról/projektekről szóló leíró/pénzügyi jelentést az előirányzott határidőben nem küldték meg,
* azokat a programokat, illetve projekteket, amelyeket a folyó költségvetési év során nem lehet megvalósítani,
* a projekt megvalósítását célzó felszerelés beszerzésére vagy karbantartására, valamint az egyéb nagyösszegű kiadásokra vonatkozó kérelmeket.

A kérelmező panasszal élhet a kérelem elutasítására vonatkozó határozattal szemben, éspedig a határozat kézhezvételétől számított 8 napon belül. A Titkárság a panaszra vonatkozó, indokolással ellátott döntést a panasz átvételét követő 15 napon belül hozza meg.

**8. szakasz**

A Pályázatra beérkezett jelentkezések megvitatása során a Bizottság a következő alap- és középfokú oktatási területre vonatkozó programokat és projekteket veszi figyelembe:

1. **A nevelő-oktató munka korszerűsítése**

* az oktatási folyamat korszerűsítése valamennyi résztvevő innovativitása és kreativitása révén, a tanárok szakmai továbbképzése, az oktatásnak a médiában való népszerűsítése a jó gyakorlat példáinak és korszerű irányzatainak kiemelése céljából,

1. **Az oktatás összehangolása a munkerőpiaci igényekkel**

* a vállalkozói szellem fellendítése, a gyakorlati és az életben alkalmazott készségek fejlesztése,
* a pályaválasztás és karrierirányítás, a szakmai gyakorlat színvonalának emelése.

1. **A multikulturalizmus/interkulturalizmus és a nemzeti kisebbségek – nemzeti közösségek hagyományainak és anyanyelvének ápolása**

* feltételek megteremtése, hogy a különböző nemzeti kisebbségi – nemzeti közösségi tanulók jobban megismerjék egymást, bővebb történelmi, kulturális és az együttélésre vonatkozó egyéb fontos ismereteket szerezzenek egymásról, a nemzetek közötti bizalom erősítése.

1. **Az inkluzív oktatás támogatása és a formális oktatás korai elhagyásának megelőzése**

* a tanulók társadalmi bevonása és előrehaladása (a fejlődési zavarokkal, sajátos tanulási nehézségekkel küszködő és a társadalmilag érzékeny csoportokhoz tartozó tanulók), valamint a formális oktatás korai elhagyásának megelőzése,
* a kivételes képességű tanulók támogatása, tehetséggondozás a tanulók oktatási és nevelési szükségleteivel összhangban (a munkamódszereknek és feltételeknek a tanítási tartalom gazdagításával és bővítésével való adaptálása, a tanulók részvétele a nem az oktatási teendőkben illetékes minisztérium által szervezett versenyeken (régióközi és nemzetközi).

1. **A oktatáson kívüli tevékenységek ösztönzése**

* a tanulók szabadidős és szünidői tevékenységének megszervezése és szakszerű irányítása, edukációs táborok, diáktalálkozók, szakkörök, sport, tudományos-műszaki, művelődési és egyéb tartalmak révén).

**Az eszközök odaítélésének mércéi**

**9. szakasz**

|  |  |  |
| --- | --- | --- |
| Sor-  szám | Mércék | Pontszám |
| 1 | a program/projekt céljai és tevékenységi köre összhangban vannak a pályázati prioritásokkal, | 0-30 |
| 2 | a program/projekt céljai egyértelműek, konkrétak és megvalósíthatók, | 0-10 |
| 3 | a tevékenységek reálisak és a célok elérésére alkalmasak, | 0-10 |
| 4 | az iskola és az egyesület innovációs megközelítést alkalmaz az ismereteinek és tapasztalatainak a szélesebb társadalmi közösségre való átadása tervezésének során | 0-10 |
| 6 | a program/projekt láthatósága, | 0-10 |
| 7 | a program/projekt eredményeinek fenntarthatósága, | 0-10 |
| 8 | a partnerintézmények bevonása a program/projekt megvalósításába, | 0-10 |
| 9 | az oktató-nevelő munka előmozdításához hozzájáruló programok/projektek megvalósításában szerzett eddigi tapasztalatok. | 0-10 |

**Döntéshozatal az eszközök odaítéléséről**

10. szakasz

A pályázatban és a szabályzatban meghatározott mércékkel összhangban a Bizottság rangsorolja a pályázókat, és javaslatot tesz a pályázatban meghatározott eszközök elosztására.

A bizottság köteles az eszközök elosztására vonatkozó javaslatot a kérelmek benyújtására megszabott határidő lejártától számított legfeljebb 60 napon belül elkészíteni, és a rangsorolási listával együtt benyújtani a tartományi titkárnak döntéshozatalra.

**Az eszközök odaítéléséről szóló döntéshozatal**

11. szakasz

A tartományi titkár megvitatja a Bizottság javaslatát és összeállítja az előzetes javaslatát az eszközök felosztására, amely javaslatot a Titkárság honlapján közzé kell tenni.

A polgári egyesületek, mint pályázati résztvevők, a program ösztönzésére vonatkozó eszközökről, vagy az egyesületek által megvalósított közérdekű programok finanszírozására irányuló eszközök részéről szóló rendelet (az SZK Hivatalos Közlönye, 16/2018. szám) rendelkezéseivel összhangban, kifogás benyújtására jogosultak az előzetes eszközfelosztási javaslat közzétételétől számított nyolc napon belül.

A kifogásról a tartományi titkár a kifogás átvételétől számított 15 napos határidőn belül dönt.

A tartományi titkár a kifogások benyújtási határidejének lejártától számított 30 napon belül határozattal dönt a felhasználók részére történő eszközök felosztásáról.

A 4. bekezdésében foglalt határozat végleges.

A Pályázat eredményei a Titkárság honlapján közzétételre kerülnek.

**Szerződéskötés**

12. szakasz

A Tartományi Titkárság az eszközök odaítélésére vonatkozó kötelezettségét a költségvetési rendszert szabályozó törvény értelmében szerződés alapján vállalja.

A polgári egyesületek a szerződés megkötése előtt kötelesek a Titkárság részére nyilatkozatot benyújtani arról, hogy a jóváhagyott program vagy projekt megvalósításához az eszközöket más módon nem biztosították, továbbá kötelesek összeférhetetlenségi nyilatkozatot benyújtani.

**Az odaítélt eszközök folyósítása**

13. szakasz

Az odaítélt eszközöket a szerződés megkötését követően, az egyedi kifizetési határozatok alapján, a Vajdaság AT költségvetésébe beáramló eszközök ütemezésével összhangban kell folyósítani.

Ha a felhasználó nem írja alá a szerződést a Titkárság által meghatározott határidőn belül, úgy kell tekinteni, hogy a benyújtott kérelmétől elállt.

Ha a Titkárság befolyásán kívül eső okok miatt a jóváhagyott támogatás nem utalható át a felhasználók számlájára, a Titkárság jogosult a szerződés felmondására.

**Az odaítélt eszközök felhasználása és a felhasználók kötelezettségei**

14. szakasz

A felhasználó köteles az odaítélt eszközöket rendeltetésszerűen és jogszerűen használni, a fel nem használt eszközöket pedig Vajdaság AT költségvetésébe visszajuttatni.

A felhasználó köteles az eszközök felhasználásáról szóló jelentést legkésőbb az eszközök odaítélési rendeltetésének megvalósítására meghatározott határidő lejártát követő 15 (tizenöt) napon belül benyújtani, a felelős személy által hitelesített kísérő dokumentációval együtt.

Azon felhasználó részére, aki az előirányzott határidőn belül nem küldi meg a jelentést, felszólítást kell küldeni.

Ha a felszólítás átvételétől számított 8 napon belül a kérelmező nem küldi meg a teljes leíró és pénzügyi jelentést, köteles az eszközöket visszatéríteni Vajdaság AT költségvetésébe, és a következő pályázati kiírás alkalmával pályázati jogát elveszíti.

A felhasználó köteles az odaítélt eszközöket Vajdaság AT költségvetésébe visszajuttatni, ha megállapítást nyer, hogy az eszközöket nem az odaítélés rendeltetésének megvalósítására használták fel.

Ha gyanú merül fel, hogy egyes esetekben az odaítélt eszközöket nem rendeltetésszerűen használták fel, a Titkárság eljárást indít az illetékes költségvetési felügyelőség előtt az eszközök rendeltetés- és jogszerű felhasználásának ellenőrzése céljából.

**A megvalósítás nyomon követése**

15. szakasz

A programok és projektek megvalósításának nyomon követése céljából a Titkárság monitoring látogatásokat szervezhet.

A hat hónapnál hosszabb ideig tartó programok, illetve projektek esetében, amelyekre a jóváhagyott eszközök értéke meghaladja az 500.000,00 dinárt, valamint az egy évnél hosszabb ideig tartó programok és projektek esetében a Titkárság a program vagy projekt időtartama alatt legalább egy alkalommal, illetve évente legalább egy alkalommal monitoring látogatást tesz.

A Titkárság a monitoring látogatásról jelentést készít, a látogatástól számított tíz napos határidőn belül.

**Záró rendelkezések**

16. szakasz

A jelen szabályzat Vajdaság Autonóm Tartomány Hivatalos Lapjában való közzétételének napján lép hatályba, és a Tartományi Oktatási, Jogalkotási, Közigazgatási és Nemzeti Kisebbségi - Nemzeti Közösségi Titkárság hivatalos honlapján is közzétételre kerül.

Jelen Szabályzat hatálybalépésének napjával a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság költségvetési eszközeinek a Vajdaság autonóm tartományi általános és középiskolai oktatási és nevelési programok és projektek finanszírozására és társfinanszírozására való odaítéléséről szóló szabályzata (VAT Hivatalos Lapja, 7/2023. és 5/2024. szám) hatályát veszti.

TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI – NEMZETI KÖZÖSSÉGI TITKÁRSÁG

Szám: 000405250 2025 09427 001 001 000 001

Dátum: 2025. február 11.

Ótott Róbert

TARTOMÁNYI TITKÁR